Undervisningsminister Merete Riisager måtte torsdag afbryde besøg på et gymnasium under ophidset stemning.

Det var ikke "til at få ørenlyd", og eleverne stimlede sammen på en måde, "som ændrede stemningen".

Sådan forklarede undervisningsminister Merete Riisager (LA) fredag baggrunden for, at hun dagen før afbrød et besøg på Ørestad Gymnasium på Amager.

Ministeren og flere andre politikere, heriblandt Folketingets formand, Pia Kjærsgaard (DF), mener, at eleverne forhindrede en demokratisk samtale.

Men Enhedslistens politiske ordfører, Pernille Skipper, udtrykker lørdag opbakning til eleverne.

- Tillykke til alle de elever, der udnyttede deres ytrings- og forsamlingsfrihed på en ordentlig og awesome (sej, red.) måde, skriver Skipper på Twitter.

- Hvis de voksne lyver om jeres handlinger for at undgå kritik, har I sgu nok fat i noget, skriver hun.

Tillykke til alle de elever, der udnyttede deres ytrings- og forsamlingsfrihed på en ordentlig og awesome måde! Hvis de voksne lyver om jeres handlinger for at undgå kritik, har I sgu nok fat i noget... #ørestadgymnasium — Pernille Skipper (@PSkipperEL) March 9, 2019

Muligt møntkast

Riisager var ledsaget af sognepræst Kathrine Lilleør under besøget. Hun beskrev fredag over for Altinget, at der blev kastet mønter ned i hovedet på hende og ministeren.

Men efterfølgende har hun ændret sin forklaring.

- Jeg kan i hvert fald bekræfte, at der faldt noget ned oppefra. Jeg har siden kunnet forstå, at det måske ikke var mønter, sagde hun fredag til Ritzau.

- Men der var en tumultarisk stemning, og det var uden for kontrol.

Elevernes utilfreds bundede blandt andet i omprioriteringsbidrag, der betyder at gymnasierne skal spare to procent, og fraværsloven der gør, at alt fravær - uanset, om eleverne kommer ét minut eller en time for sent - registreres som fravær fra hele undervisningstimen.

Ministerium vil have videoer

Lørdag morgen kunne TV 2 fortælle, at Undervisningsministeriet selv vil undersøge, om der blev kastet genstande og råbt skældsord efter Merete Riisager ved besøget. Derfor bad ministeriet om at få udleveret samtlige videooptagelser fra besøget - både skolens overvågningsvideoer og elevernes egne optagelser.

Lørdag aften oplyser undervisningsministeriet dog, at de i mellemtiden har klarlagt forløbet uden optagelserne:

- Derfor ønsker ministeriet ikke længere at få udleveret eller se eventuelle optagelser fra ministerens besøg, lyder det i en mail fra ministeriets presseafdeling til TV 2.